**Lesitala e palota mo le Faigapalota Lautele 2020 ma palota mo le sailia o finagalo o le atunuu**

Ia mautinoa ua e lesitala e te palota ina ia iai sou sao i le Faigapalota Lautele 2020 ma le palota mo le sailia o finagalo o le atunuu.

Afai e te lesitala nei seia oo atu i le aso 16 o Aukuso, o le a e mauaina pepa o faamatalaga mo le palota i le meli faatasi ai ma lau pepa EasyVote e faatino vave ai palota. Mo le lesitala ma palota, e tatau ona 18 ou tausaga pe matua atu, se sitiseni Niu Sila pe tagata nofomau, ma faapea ona aumau i Niu Sila mo le 12 masina pe sili atu mo se vaitaimi o lou soifua.

E faigofie ona lesitala ma faafou ou faamatalaga i luga o le initaneti i le [vote.nz](http://www.vote.nz) faaaogāina le laisene avetaavale Niu Sila, tusifolau Niu Sila poo faamaoniga mo oe i le RealMe. E mafai fo’i ona e faatumuina pepa lesitala – e te kopi maia lea mai le upegatafailagi (website), pe telefoni i le 0800 36 76 56 pe text mai lou suafa ma lou tuatusi i le 3676 ina ia mafai ona lafo atu se pepa lesitala ia te oe.

I le faigapalota lautele, o le a tatou palota ai mo patī ma sui tauva tatou te mananao e avea ma o tatou sui i le Palemene. E lua ni palota mo le sailia o finagalo o le atunuu ma o le a faia faatasi ai ma le faigapalota. Tatou te palota pe e tatau ona faamautuina le tulafono o le End of Life Choice Act 2019, ina ia tuuina atu le filifiliga mo tagata ua iai gasegase tumau e talosagaina se fesoasoani mo le faamutaina o le soifua. O le a faapea fo’i ona tatou palota pe talafeagai ona talia faatulafono le faaaogāina o le mariuana o se mea e mapu i ai ma faafiafia ai.

Pe a fia silafia nisi faamatalaga mo le lesitalaina ma palota, asiasi i le [vote.nz](http://www.vote.nz) ma nisi faamatalaga mo le filifiliga a le atunuu, asiasi i luga o le [referendums.govt.nz](https://www.referendums.govt.nz/).

**Faaaogā lau palota mo le Faigapalota Lautele 2020 ma le palota mo le sailia o finagalo o le atunuu**

Mo le toatele o tatou ua uma ona lesitala ma palota – ua e fesoota’i mai ma matou? Afai e leai, ua faapea ona e faamutaina lou sao mo faafitauli tetele ua aafia ai tatou uma. Ua na’o i latou ua lesitala sa`o o le a faapea ona palota i le Faigapalota Lautele 2020 faatasi ai ma palota mo le sailia o finagalo o le atunuu mo le End of Life Choice ma le cannabis legalisation and control.

Afai o oe o se sitiseni Niu Sila pe tagata nofomau, ma ua atoa lou 18 tausaga, e tatau ona e iai i totonu o le lola palota. Ma o soo se taimi lava e te siitia ai i se nofoaga fou, e tatau ona faafouina ou faamatalaga ina ia mafai ona lesitala oe i le tuatusi sa`o.

Ia avea oe ma se tasi i le faiga filifiliga mo mea oloo aafia oe. O le palota ua na`o sina faatinoga laititi, aepeita’i o le palota e avea o se mea pito sili ona lelei mo oe, o lou aiga ma Niu Sila. O lau aiatatau e te palota ai.

E faigofie lava le tuuina o lou suafa i le lola pe faafouina lou tuatusi. E mafai ona faafou ou faamatalaga i luga o le initaneti i le [vote.nz](http://www.vote.nz) faaaogaina lou laisene avetaavale Niu Sila, tusifolau Niu Sila poo faamaoniga mo oe i le RealMe. Siaki ane le [vote.nz](http://www.vote.nz) mo nisi faamatalaga ma afai e iai se fesili, ia fesili mai i le Orange Guy i luga o le Api o Foliga i le [facebook.com/VoteNZ](http://www.facebook.com/VoteNZ)

**Palota mo le lumana’i o oe ma lou aiga**

O lou lesitala i le lola palota, o le laasaga muamua lea e mafai ai ona sao sou leo i le lumana’i o lou aiga. O lona uiga la, e mafai ai ona tatou auai i palota faaitumalo pe afai tatou te filifilia tagata e faia faaiuga mo tatou itumalo, ma le palota lautele e tatou te filifilia ai po`o ai e fai ma sui faipule mo tatou i le Palemene. Tatou te avatu ai fo’i so tatou leo mo faafitauli ogaoga ua afaina ai tatou, e ala lea i le palota mo le sailia o finagalo o le atunuu.

Afai e iai nisi o lou aiga poo ni au uo e tatau ona lesitala, ia faamalosi’au i latou e lesitala i le taimi nei ina ia saunia ai i latou e palota i le taimi o faigapalota. Ma afai ua siitia oe i se nofoaga fou, manatua e tatau ona faafouina lou tuatusi i le lola palota ina ia mafai ona faitauina lau palota.

E faigofie ona e lesitala pe toe faafou ou faamaumauga o lou tuatusi. E mafai ona faia i luga o le initaneti i le [vote.nz](http://www.vote.nz), pe telefoni i le 0800 36 76 56, pe text mai lou suafa ma lou tuatusi i le 3676 ina ia mafai ona lafo atu pepa lesitala ia te oe.

Mo tagata Māori ua faatoa lesitala mo le taimi muamua, e filifili e i latou pe lesitala i le lola palota a Māori pe o le lola palota lautele. Afai o loo e lesitala i le lola palota a Māori, o le a e palota mo se sui o loo tauva mai i se itumalo faapalota a Māori, ae afai o loo e lesitala i le lola mo le faigapalota lautele, o le a e palota mo se sui o loo tauva mai i se itumalo mo le faigapalota lautele. O se filifiliga tāua tele lea ma e tatau ona talanoa ai lou aiga ma siaki le [vote.nz](http://www.vote.nz) mo nisi faamatalaga.

O lou palota, e faia ai se suiga mo le lumana`i o lou aiga. Fesoasoani i le vaega a le Komisi o Faigapalota e faailoa atu faalauaitele le tāua o le lesitala i le lola palota ma sauni e palota. Afai e iai ni faatasiga poo ni avanoa e talanoa ai ma lou aiga ma uo, matou te fia faalogo atu i na tala.

Saili ane faamatalaga o fesootaiga mo le Lesitala o Faigapalota i lou pitonu’u i le [vote.nz](http://www.vote.nz). Ua matou nofosauni e fesoasoani atu!

**O le Lola Palota e lē Faasalalauina – o se filifiliga mo i latou o iai ni atugaluga mo lo latou saogalemu**

E lē o tagata uma e lagona le saogalemu i le faailoa faalauaitele o latou faamatalaga i le lola palota, ae lē faapea ua afaina ai le latou aiātatau e palota ai.

**Afai e te talitonu o le lomiaina o lou suafa ma lou tuatusi i le lola palota e ono faamata`uina ai lou saogalemu faaletagata, po`o lou aiga,** masalo e mafai ona tuuina oe i le lola palota e lē faasalalauina.

**O faamatalaga uma mo lau lesitala o le a taofia ma puipuia e le Lesitala o Faigapalota i lou pitonu`u ma e lē mafai ona tuuina atu i soo se tasi.**

Pe a fia iloa nisi faamatalaga e faatatau i lola palota e lē faasalalauina, ma vaai poo le filifiliga lea mo oe po`o se tasi olo`o e va`aia, asiasi ane i le upega tafa`ilagi i le [vote.nz](http://www.vote.nz), pe vili le 0800 36 76 56. O lau aiātatau e te palota ai, aua ne`i misia.

**Autu mo le Api o Foliga mo le Tagata lautele**

**Lesitala i luga o le initaneti**

O le lesitalaina e faigofie! E mafai ona faia i luga o le initaneti i le [vote.nz](http://www.vote.nz) e faaaogā ai lou laisene avetaavale Niu Sila, tusifolau Niu Sila poo faamaoniga mo oe i le RealMe. E 5 minute e faia ai i le taimi nei ma ua e sauni e palota i le Faigapalota Lautele 2020 ma palota mo le sailia o finagalo o le atunuu.

**Tupulaga talavou**

Afai ua atoa lou 18 tausaga, o le taimi loa lenei ua tatau ona lesitala lou suafa i le lola palota ina ia e sauni e te palota i le taimi o le faigapalota. O le fai o lau palota, o le a faapea ona i ai sou leo i filifiliga o lo`o aafia ai lou soifua i aso uma. Ia faailoa atu lou leo!